发妙明心,共拔迷途臻彼岸;
云真实相,常瞻贝阙净凡尘。
发大悲心,放无量光,遍照娑婆世界;
现千妙手,拔一切苦,常临浩瀚汪洋。碧水澄清窥色相;
山云缥缈见慈悲。碧海荡静波,一片慈航远渡;
云山多雨露,十方法界皆春。
彰往察来开慧眼;
化人度世现婆心。
双眼观来早,空色相澄莲座;
慈航渡处长,息风波奠海邦。
种豆得豆,种瓜得瓜,举念时须修善果;
说法非法,说相非相,会心处才是上乘。
满湖水月空中相;
半夜霜钟悟后禅。
莲花护祥云,名刹宏开登净域;
檀林施法雨,慈航普渡指迷津。
随处现身,芙蓉面上春风拂;
寻声觅苦,杨柳枝头甘露流。
斋室起慈云,细草长松欣普荫;
明堂垂法雨,黄蘤翠竹乐均沾。
学如来到无挂无碍,便超万劫轮回,真个能超方脱俗;
闻菩萨发大慈大悲,要度众生苦厄,而今不度待何时?
禅门无住始为禅,但十方国土庄严,何处非祇园精舍;
渡世有缘皆可渡,果一念人心回向,此间即慧海慈航。
观音自在;
世间普闻。
观空有色西江月;
听潮无声南海音。
观音山,观音坑,抱观音寺,顽石头头,而观音点首;
和尚洲,和尚港,对和尚门,争波面面,为和尚洗心。
绕户竹风翻妙偈;
当空水月涤尘襟。
宝筏渡迷津,共登彼岸;
藏经开觉路,并悟诸天。
龛护白云,是大士双趺坐处;
楼观沧海,惟达摩一苇航之。
龙肝凤髓,富豪家谁识草根香味远;
云影天光,清净地由来莲界白衣尊。